题夏闰枝青镫有味图
丁谦 (Qing)
至文肇六籍，洙泗执枢纽。鲁论四教垂，文实居其首。天地虽广大，万物虽繁茂。厥理靡不包，一一资析剖。譬如城门轨，万马此辐辏。自遭秦坑焚，汉兴葺残漏。讹谬日渐增，糠秕遂杂糅。厥后流益分，笙簧百家奏。经史子集区，金石梨枣寿。儒者生近今，简册如山阜。区区两目力，讵易遍寻究。又况是非间，错互眩妍丑。出主或入奴，输攻而墨守。谁能折其中，轇轕辨纷纠。夙昔有志斯，披诵就窗牖。荧然夜一檠，不觉柄移斗。所嗟识趣卑，衣食复奔走。所学无一成，蹉跎竟谁咎。闰兄劝学人，翩翩绍华胄。研摩日不遑，未恃得天厚。我时共折证，悬河资辨口。醰然心得言，岂屑拾牙后。示我青镫图，小册恰藏袖。开帙肖清神，夜景亦深秀。梧桐三两株，竦立秋光候。萧萧竹几丛，掩映茅亭右。斗室煜孤镫，书外百无有。恍闻金石声，琅琅激林薮。我时将南旋，惜别同心友。敬当临歧言，得勿附琼玖。相期各努力，业成致不朽。此味殊酸咸，知音果谁某。还拟问铜芽，历历心领否。